La platja de Gandia acollirà la IX 'Run for Parkinson' el pròxim 26 de maig
06 maig 2024

## La platja de Gandia acollirà la IX 'Run for Parkinson' el pròxim 26 de maig06 maig 2024Última actualització: 06 maig 2024

![](../gestion/img/5a34be2cc1bd89f0ebbe863f7ffc22b032c71fe078365d800fcca191997292ee.JPG)  
  

L'**edil delegat d'Esports, Jesús Naveiro**; la **regidora delegada de Sanitat i Polítiques Saludables, Liduvina Gil**, i la **presidenta de l'Associació de Parkinson Gandia-Safor, Mari Carmen Escrivà**, han presentat hui la **IX edició de la Run for Parkinson Gandia**.  
  
Tal com ha explicat Naveiro, la cursa tindrà lloc a les 10 hores del pròxim 26 de maig a la platja de Gandia. Pel que fa al recorregut, serà un circuit de 5 quilòmetres que començarà i acabarà al número 3 del passeig marítim de Neptú, davant del Reial Club Nàutic. El regidor ha afegit hi haurà avituallament líquid i sòlid durant el recorregut. "_Una vegada més, des de l'ajuntament posem a l'abast dels col·lectius tots els recursos necessaris perquè Gandia torne a demostrar que és una ciutat solidària"_.  
  
_"La prova pretén conscienciar i donar a conéixer la malaltia, que afecta més de 200.000 persones a Espanya i sol començar durant la segona meitat de la vida, encara que en els darrers anys s'han donat casos en persones més joves. És molt important impulsar la investigació i tindre els recursos necessaris per al tractament"_, ha assenyalat la regidora.  
  
Així doncs, tots els diners recaptats aniran destinats a millorar la qualitat de vida de les persones afectades i les de les seues famílies, posant al seu abast recursos i tractaments especialitzats, donant suport a la recerca i creant un entorn social més integrat.  
  
El termini per inscriure's tancarà el divendres 24 de maig a les 14 hores. Per fer-ho, cal entrar a la pàgina de [**www.crono4sports.es**](http:// www.crono4sports.es) o acudir a algun dels punts físics de venda (Calzados Malonda: C/Abad Sola, 90; Farmàcia Vercher: C/ Benissuai, 11 i C/ Daimuz, 21; Farmàcia Germanies 106: Passeig de les Germanies, 106; Tramuntana Esports: C/ Vallier, 3, i TR10 Studio: C/ Alzira, 16) i abonar 8 euros. Si el dia de la cursa encara queden dorsals, les persones que vulguen sumar-se a la iniciativa hauran de pagar 10 euros.  
  
Hi haurà tres categories: una absoluta masculina, una absoluta femenina i una altra infantil. Pel que fa als premis, es lliuraran als tres primers esportistes classificats de cada modalitat, així com a l'equip més nombrós de la cursa.  
  
El lliurament de samarretes i dorsals es realitzarà el dissabte, 25 de maig, al Centre Comercial La Vital, on es podran recollir en horari d'11 a 20 hores, o el mateix dia de la cursa, 26 de maig, a partir de les 9 hores.  
  
Escrivà ha comentat que s'espera rebre a, aproximadament, 600 participants i ha recordat que es tracta d'una prova inclusiva on poden participar les persones amb cadira de rodes. _"És una alegria molt gran veure com la gent de la Safor se solidaritza amb la nostra causa, ens sentim molt recolzats"_, ha finalitzat.